钦定古今图书集成/历象汇编/岁功典/第041卷 > 清明部纪事 > 清明部杂录
## 钦定古今图书集成/历象汇编/岁功典/第041卷 > 清明部纪事 > 清明部杂录

《陶朱公书》：“早稻，清明前晚稻，谷雨后稻种，须要拣去
粒长而色红者，以河水浸瓦器内，昼浸夜收，芽长二、
三分许，抖松撒于田中。撒时须候晴明天气，盖稻草
灰于上，随用大粪浇之。”《农书》云：“以雪水浸种，倍收，且
不生虫。”

《五加皮》“清明时取未放叶嫩芽，盐淖熏干，翠色可爱”，
用以点茶，皮可酿酒。

《四民月令》：“齐人呼寒食为冷节。”

《月令章句》：“自胃一度至毕六度，谓之大梁之次，清明
居之，赵之分野。”

《齐民要术》：“作寒食浆法：以三月中清明前夜炊饭，鸡
向鸣，下熟饭于瓮中，以满为限。数日后，便酢中饭，因
家常炊。三四日，辄以新炊饭一碗酘之。每取浆随多
少，即新汲冷水添之讫。夏餐浆并不败而常满，所以
为异。”

《谷田》：“三月上旬及清明节，桃始华”，为中时。

清明节前二日夜鸡鸣时，炊黍熟，取釜汤遍洗井口
瓮边地，则无马蚯百虫不近井瓮矣。

《食谱》：“张手美家寒食冬凌粥。”

《柳宗元书》：“近世礼重拜扫，今阙者四年。每遇寒食，北
向长号，以首顿地，想田野道路，士女遍满，皂隶佣丐，
皆得上父母丘垄，马医夏畦之鬼，无不受子孙追养
者。”

《刘梦得诗话》：为诗用僻字，须有来处。宋考功诗：“马上
逢寒食，春来不见饧。”尝疑此“饧”字，因读《毛诗郑笺》说
吹箫处云：“即今卖饧人家物。”

五色线龙安有骑火茶。最上。不在火前。不在火后故
也。清明改火。故曰“骑火茶。”

《墨客挥犀》：镇阳于诸节中尤重寒食，是日不问贫富，
皆制新衣，焕然满目。云一岁终惟此日易衣，虽甚敝
不复易。至来岁是日复图一新也。余素知北人重此
节，然不闻有易衣之俗。自闽岭已南，视此节则若不
闻矣。故沈佺期谪岭表日有诗云：“岭外逢寒食，春来
不见饧。镇阳新甲子，何日是清明？”则南北异俗可知
矣。

《懒真子》：唐人欲作寒食诗，欲押“饧”字，以无出处，遂不
用，殊不知出于六经及《楚辞》也。《周礼》：小师“掌教箫。”注：
“箫编小竹管，如今卖饴饧者所吹有瞽。”《诗箫管备举
笺》云：“箫编小竹管，如今卖饴饧者所吹也。启如篴，并
而吹之。”《招魂》曰：“粔籹蜜饵，有𫗠𫗮些。”注云：“𫗠，𫗮饧也。
但战国时谓之𫗠𫗮，至后汉时谓之饧耳。”
《事物纪原》：“世俗每至清明，以菱成秫，以杏酪煮为姜
粥，俟其凝冷，裁作薄叶，沃以饧若蜜而食之，谓之菱
糕。”

《括异志》：“嘉兴县西南六十步，《地志》云：晋歌妓苏小小
墓，今有片石在道判厅，曰苏小小墓。”凝《寒食诗》云：
“嘉兴郭里逢寒食，落日家家拜扫归。只有县前苏小
小，无人送与纸钱灰。”

《周益公日记》：“清明断雪。”

搜采异闻，录今之人谓寒食为一百五日，以其自冬
至之后至清明，历节气五，凡为一百七日，而先两日
为寒食，故云。他节皆不然也。杜老有《鄜州一百五日
夜对月》一篇，江西宗派诗云“一百五日足风雨，三十六峰劳梦魂。”“一百五日寒食雨，二十四番花信风”之
类是也。吾州城北芝山寺为禁烟游赏之地，寺僧欲
建华严阁，请予作《劝缘疏》，其末一联云：“大善知识五
十三，永壮人天之仰；寒食清明一百六，鼎来道俗之
观。”或问一百六所出，应之曰：“元微之《连昌宫词》：‘初过
寒食一百六，店舍无烟宫树绿’。是以用之。”

《癸辛杂识》：“清明太学假三日，武学一日。”

绵上火禁，升平时禁七日，丧乱以来犹三日。相传火
禁不严，则有风雹之变。社长辈至日就人家以鸡翎
掠灶灰，鸡羽稍焦卷，则罚香纸钱。有疾及老者不能
冷食，就介公庙十乞小火，吉则燃木炭取不烟，不吉
则死不敢用火，或以食暴日中，或埋食器于羊马粪
窖中，其严如此。戊戌岁，贾庄数少年，以禁火日饮酒
社树下，用柳木取火温酒。至四月风雹大作，有如束
箱柳根者在其中，数日乃消。又云：“火禁中虽冷食无
致病者。”

《通考》：“清明日所插檐柳，可止酱醋潮溢。”

《暖姝由笔》：“大寒前后十日为阳宅乱岁，寒食前后十
日为阴宅乱岁。”今人不知，但指腊底二十四夜为乱
岁。

《农政全书》：“藊豆清明日下种，以灰盖之，不宜土覆，芽
长分栽。”

《本草纲目》林洪清供云：“寒具，捻头也。宜禁烟用，即今
馓子也。以糯粉和面，入少盐牵索纽捻成环钏之形，
油煎食之。”

《本草集解》：“北方寒食，采茸母草和粉食。”宋徽宗诗：“茸
母初生识禁烟”者是也。

蒸饼是酵糟发成单面所造，丸药所须，及寒食日蒸
之。至皮裂，去皮，悬之风干。临时以水浸胀，擂烂滤过，
和脾胃及三焦药，甚易消化。

居家必用清明日，取戌方上土，剪狗毛作泥，涂房户
内孔穴，则蛇鼠诸虫永不敢入也